钦定古今图书集成/理学汇编/学行典/第061卷 > 辛全养心录 > 《意赋》晋·庾敳
## 钦定古今图书集成/理学汇编/学行典/第061卷 > 辛全养心录 > 《意赋》晋·庾敳

“至理归于浑一兮，荣辱固亦同贯。存亡既已均齐兮，
正尽死复何叹。物咸定于无初兮，俟时至而后验。若
四节之素代兮，岂当今之得远。且安有寿之与夭兮，
或者情横多恋。宗统竟初不别兮，大德忘其情愿。蠢
动皆神之为兮，痴圣惟质所建。”真人都遣秽累兮，性
茫荡而无岸。纵驱于辽廓之庭兮，委体乎寂寥之馆。
天地短于朝生兮，亿代促于始旦。顾瞻宇宙微细兮，
眇若豪锋之半。飘飖元旷之域兮，深莫畅而靡玩。兀
与自然并体兮，融液忽而四散。

《后汉书祢衡传》：“衡为江夏太守黄祖作书记，轻重疏
密，各得体宜。祖持其手曰：‘处士！此正得祖意，如祖腹
中之所欲言也’。”

《魏志贾逵传》注：《魏略》曰：太祖欲征吴，而大霖雨，三军
多不愿行。太祖知其然，恐外有谏者，教曰：“‘今孤戒严，
未知所之，有谏者死’。逵受教，谓其同寮三主簿曰：‘余
实不可出，而教如此，不可不谏也’。”乃建谏草以示三
人。三人不获已，皆署名入白事。太祖怒，收逵等，当送
狱，取造意者，逵即言：“我造意。”遂走诣狱。

《晋书王戎传》：戎与籍为竹林之游，戎尝后至，籍曰：“俗
物已复来败人意。”戎笑曰：“卿辈意亦复易败耳。”
《庾峻传》：峻子敳著《意赋》，从子亮见赋，问曰：“若有意也，
非赋所尽；若无意也，复何所赋？”答曰：“在有无之闲耳。”
《谢安传》：安于土山营墅，楼馆林竹甚盛，每携中外子
侄往来游集，肴馔亦屡费百金。世颇以此讥焉，而安
殊不以屑意。

《宋史王安石传》：“安石性彊忮，遇事无可否，自信所见执意不回。至议变法，而在廷交执不可。安石傅经义
出己意，辩论辄数百言，众不能诎。”

《关尹子四符篇》：“土生金，故意生魄，神之所动，不名神，
名意，意之所动，不名意，名魄，惟圣人知我无我，知物
无物，皆因思虑计之而有，是以万物之来，我皆对之
以性，而不对之以心，性者心未萌也，无心则无意矣，
盖无火则无土，无意则无魄矣。”

《五鉴》篇：“物生于土，终变于土；事生于意，终变于意。知
夫惟意，则俄是之，俄非之，俄善之，俄恶之。意有变，心
无变，意有觉，心无觉。惟一我心，则意者尘往来耳，事
者欻起灭尔，吾心有大常者存。”